ইউরোপা লিগে ফেনারবাচেকে হারিয়ে সংবাদমাধ্যমের আইনস্টাইনদের খুঁজলেন জোসে মোরিনহো! বৃহস্পতিবার রাতে ওল্ড ট্র্যাফোর্ডে সাংবাদিক বৈঠকে ম্যাঞ্চেস্টার ইউনাইটেড ম্যানেজারের বিদ্রুপ, ‘‘প্রিমিয়ার লিগের ম্যাচের পর আপনাদের মধ্যেই কেউ পোগবার সমালোচনা করেছিলেন। অথচ আটচল্লিশ ঘণ্টার মধ্যে সেই পোগবাই দুর্দান্ত ফুটবলার হয়ে গেল!’’ 
এক সাংবাদিককে উদ্দেশ্য করে হাসতে হাসতে মোরিনহো বলেছেন, ‘‘আমি বলছি না যে, আপনিই সমালোচনা করেছেন। সংবাদমাধ্যমে যে সমস্ত আইনস্টাইন আছেন, এটা তাঁদের উদ্দেশে বলছি!’’ আরও জানিয়েছেন, এই সমালোচনায় পোগবা আদৌ উদ্বিগ্ন নন। মোরিনহো বলেছেন, ‘‘কারও মতে পোগবা ভাল ফুটবলার নয়। তাতে ও কিন্তু হতাশ নয়।’’
বৃহস্পতিবার ফেনারবাচের বিরুদ্ধে দলের ৪-১ গোলে জয়ে পোগবার গোল দু’টো। তার মধ্যে ২৫ গজ দূর থেকে মারা বিশ্বমানের গোলও ছিল। বাকি দু’টো গোল করেছেন অ্যান্থনি মার্সিয়াল ও জেসি লিংগার্ড। ফেনারবাচের একমাত্র গোলদাতা প্রাক্তন ম্যান ইউ তারকা রবিন ফান পার্সি। ‘দ্য স্পেশ্যাল ওয়ান’ উচ্ছ্বসিত পোগবাকে নিয়েই। তিনি বলেছেন, ‘‘পোগবা দুর্দান্ত ফুটবলার। কিন্তু ছন্দে ফিরতে ওর আরও সময় দরকার। কারণ, ইতালি আর ইংল্যান্ডের ফুটবল এক নয়।’’ 
পোগবা অবশ্য অভিভূত ওয়েন রুনিকে নিয়ে। ওল্ড ট্র্যাফোর্ডে ম্যান ইউ অধিনায়ক নিজে পেনাল্টি না মেরে তাঁকে এগিয়ে দিয়েছিলেন। ম্যাচের পর পোগবা বলেছেন, ‘‘আমাকে পেনাল্টি মারতে দেওয়ার জন্য রুনিকে অনুরোধ করেছিলাম। ও কোনও আপত্তি করেনি। ক্যাপ্টেন রুনির প্রতি শ্রদ্ধা আরও বেড়ে গিয়েছে।’’